**เจ้าชายฮุซัยน์ บิน อับดุลลอฮ์** (อาหรับ: الحسين بن عبد الله, *Ḥusayn ibn ʿAbdullāh;* พระราชสมภพ 28 มิถุนายน พ.ศ. 2537) ทรงดำรงพระราชอิสริยยศ พระรัชทายาทแห่งราชอาณาจักรฮัชไมต์จอร์แดนตั้งแต่ปี พ.ศ. 2552 ทรงเป็นพระราชโอรสพระองค์ใหญ่ในสมเด็จพระราชาธิบดีอับดุลลอฮ์ที่ 2 และราชินีรานยา เมื่อทรงบรรลุนิติภาวะแล้วในปีพ.ศ. 2555 เจ้าชายฮุซัยน์ทรงปฏิบัติพระราชกรณียกิจในฐานะผู้สำเร็จราชการแทนพระองค์หลายต่อหลายครั้ง

เจ้าชายฮุซัยน์ ปัจจุบันทรงดำรงพระยศทางการทหารระดับร้อยโทในกองทัพจอร์แดน และในปีพ.ศ. 2559 พระองค์ทรงสำเร็จการศึกษาระดับปริญญาตรีจากมหาวิทยาลัยจอร์จทาวน์ ในสาขาวิชาประวัติศาสตร์สากล นับตั้งแต่ปี พ.ศ. 2555 เจ้าชายฮุซัยน์ได้ทรงปฏิบัติพระราชกรณียกิจในฐานะผู้สำเร็จราชการแทนพระองค์อยู่หลายครั้ง และเสด็จพระราชดำเนินพร้อมด้วยพระราชบิดาในการเยือนทั้งในและต่างประเทศ พระองค์ได้ทรงจัดตั้งมูลนิธิในพระราชูปถัมภ์ (Crown Prince Foundation) ซึ่งรับผิดชอบในเรื่องของมหาวิทยาลัยเทคนิคและโครงการด้านวิทยาศาสตร์และมนุษย์ธรรม

ในปี พ.ศ. 2558 เมื่อทรงมีพระชนมายุ 20 พรรษา เจ้าชายฮุซัยน์ทรงเป็นผู้ที่อายุน้อยที่สุดในการเป็นประธานการประชุมคณะมนตรีความมั่นคงแห่งสหประชาชาติ หลังจากทรงสำเร็จการศึกษาจากโรงเรียนนายร้อยทหารบกแซนด์เฮิร์ตซ์ ในปี พ.ศ. 2560 พระองค์มีพระราชดำรัส ณ การประชุมสมัชชาใหญ่แห่งสหประชาชาติในเดือนกันยายน

นักสังเกตการณ์คาดการณ์ว่าพระองค์จะเริ่มมีบทบาทมากขึ้นทั้งในจอร์แดนและต่างประเทศ

พระชนม์ชีพช่วงต้น
-----------------

### พระราชสมภพ

เจ้าชายฮุซัยน์ มกุฎราชกุมารแห่งจอร์แดน เสด็จพระราชสมภพเมื่อวันที่ 28 มิถุนายน พ.ศ. 2537 ณ กรุงอัมมาน เป็นพระราชโอรสพระองค์ใหญ่ในสมเด็จพระราชาธิบดีอับดุลลอฮ์ที่ 2และสมเด็จพระราชินีรานยาแห่งจอร์แดน เป็นพระราชนัดดาในสมเด็จพระราชาธิบดีฮุซัยน์แห่งจอร์แดนและเจ้าหญิงมูนา อัลฮุซัยน์ อดีตพระวรราชชายาชาวอังกฤษ ทรงเป็นสมาชิกราชวงศ์ฮัชไมต์และเป็นลูกหลานรุ่นที่ 42 ของผู้เผยพระวจนะอิสลาม มุฮัมมัด โดยสืบเชื้อสายจากลูกสาวของท่านศาสดานบีฟาฏิมะฮ์และสามีของนาง อะลี

พระนาม "*ฮุซัยน์*" นั้น นำมาจากพระนามของสมเด็จพระบรมอัยกาธิราช

เจ้าชายฮุซัยน์มีพระขนิษฐาและพระอนุชาสามพระองค์ คือ เจ้าหญิงอีมาน, เจ้าหญิงซัลมา และเจ้าชายฮาเชมพระอนุชาพระองค์เล็ก

### การศึกษา

**•** ทรงสำเร็จการศึกษาระดับประถมศึกษาจากโรงเรียนนานาชาติชูอูฟาทและโรงเรียนนานาชาติอัมมาน

**•** ทรงสำเร็จการศึกษาระดับมัธยมศึกษาตอนต้นและตอนปลายจากโรงเรียนคิงส์ อะคาเดมี่ ปีพ.ศ. 2555

**•** ทรงสำเร็จการศึกษาระดับปริญญาตรีจากมหาวิทยาลัยจอร์จทาว์น กรุงวอชิงตัน ดี.ซี. สหรัฐ สาขาวิชาประวัติศาสตร์สากล ปีพ.ศ. 2559 

**•** ทรงสำเร็จการศึกษาจากโรงเรียนนายร้อยทหารบกแซนต์เฮิร์ตซ์ สหราชอาณาจักร ปีพ.ศ. 2560

พระรัชทายาท
-----------

### พระรัชทายาทในรัชกาลของสมเด็จพระราชาธิบดีฮุซัยน์

เจ้าชายอับดุลลอฮ์มิได้คาดว่าจะได้ขึ้นครองบัลลังก์ แม้จะทรงเป็นพระราชโอรสพระองค์ใหญ่ในสมเด็จพระราชาธิบดีฮุซัยน์แห่งจอร์แดน เนื่องจากพระราชบิดาได้ทรงสถาปนาเจ้าชายฮัสซัน พระปิตุลาของพระองค์เป็นพระรัชทายาทแล้วตั้งแต่ปีพ.ศ. 2508 

ไม่นานก่อนที่สมเด็จพระราชาธิบดีฮุซัยน์จะเสด็จสวรรคตเมื่อวันที่ 7 กุมภาพันธ์ พ.ศ. 2542 ทรงสถาปนาเจ้าชายอับดุลลอฮ์ขึ้นเป็นพระรัชทายาทแทนเจ้าชายฮัสซัน

### พระรัชทายาทในรัชกาลของสมเด็จพระราชาธิบดีอับดุลลอฮ์ที่ 2

เนื่องด้วยพระประสงค์ของพระราชบิดา สมเด็จพระราชาธิบดีอับดุลลอฮ์ที่ 2 ได้ทรงสถาปนาเจ้าชายฮัมซา พระราชโอรสในสมเด็จพระราชาธิบดีฮุซัยน์ ประสูติแต่สมเด็จพระราชินีนูร์ พระอนุชาต่างพระชนนีขึ้นเป็นพระรัชทายาทในรัชกาลของพระองค์

วันที่ 28 พฤศจิกายน พ.ศ. 2547 สมเด็จพระราชาธิบดีอับดุลลอฮ์ที่ 2 ได้ทรงถอดถอนเจ้าชายฮัมซาออกจากตำแหน่งมกุฎราชกุมาร แม้ว่าตำแหน่งมกุฎราชกุมารจะถูกเว้นว่างไว้ก็ตาม รัฐธรรมนูญแห่งราชอาณาจักรฮัชไมต์จอร์แดนได้ให้สิทธิของบุตรหัวปีในการสืบราชบัลลังก์ หมายความว่าพระราชโอรสพระองค์ใหญ่ในสมเด็จพระราชาธิบดีจะทรงเป็นลำดับที่หนึ่งโดยอัตโนมัติในลำดับการสืบราชสันตติวงศ์จอร์แดน เจ้าชายฮุซัยน์จึงทรงเป็นพระรัชทายาททันทีที่พระปิตุลาของพระองค์สูญเสียตำแหน่งมกุฎราชกุมาร นักวิเคราะห์คาดหวังอย่างมากว่าสมเด็จพระราชาธิบดีจะทรงพระราชทานพระราชอิสริยยศอย่างเป็นทางการให้กับเจ้าชายฮุซัยน์

วันที่ 2 กรกฎาคม พ.ศ. 2552 สมเด็จพระราชาธิบดีอับดุลลอฮ์ที่ 2 ได้ทรงออกพระราชกฤษฎีกาสถาปนาเจ้าชายฮุซัยน์ พระชันษา 15 ปีขึ้นเป็นพระรัชทายาท ทรงดำรงพระราชอิสริยยศ มกุฎราชกุมารแห่งราชอาณาจักรฮัชไมต์จอร์แดน

พระราชกรณียกิจ
--------------

เจ้าชายฮุซัยน์ มกุฎราชกุมารแห่งจอร์แดนและสมเด็จพระราชาธิบดีอับดุลลอฮ์ที่ 2 ในระหว่างการพบปะกับรัฐมนตรีต่างประเทศของสหรัฐฯ นายจอห์น เคอร์รี่, 27 กันยายน พ.ศ. 2558
บทบาทขององค์มกุฎราชกุมารนั้นแตกต่างจากสมเด็จพระราชาธิบดีอับดุลลอฮ์ที่ 2 อย่างชัดเจน เนื่องจากทรงปฏิบัติพระราชกรณียกิจโดยอยู่ภายใต้รัฐธรรมนูญและมิทรงใช้พระราชอิสริยยศของพระองค์ในตำแหน่งทางการเมืองใดๆ เจ้าชายฮุซัยน์ทรงปฏิบัติพระราชกรณียกิจครั้งแรกอย่างเป็นทางการในเดือนมิถุนายน พ.ศ. 2553 เมื่อพระองค์ทรงเป็นผู้แทนพระราชบิดาในการเฉลิมฉลองวันครบรอบการปฏิวัติอาหรับและวันกองทัพจอร์แดน

เจ้าชายฮุซัยน์เสด็จพระราชดำเนินพร้อมด้วยพระราชบิดาทั้งแบบเป็นทางการและการทหาร และได้ปฏิบัติพระราชกรณียกิจในฐานะผู้สำเร็จราชการแทนพระองค์ในช่วงที่สมเด็จพระราชาธิบดีอับดุลลอฮ์ที่ 2 เสด็จออกนอกประเทศ

เจ้าชายฮุซัยน์ได้ทรงจัดตั้งมูลนิธิในพระราชูปถัมภ์**(Crown Prince Foundation)** ซึ่งรับผิดชอบในเรื่องของมหาวิทยาลัยเทคนิคและโครงการด้านวิทยาศาสตร์และมนุษย์ธรรม มูลนิธิดังกล่าวได้ริเริ่มโครงการ **Haqiq** ซึ่งมีวัตถุประสงค์เพื่อส่งเสริมเยาวชนให้เป็นอาสาสมัครในโครงการฝึกงานของนาซา โครงการ **MASAR** เพื่อส่งเสริมนวัตกรรมเทคโนโลยีอวกาศและโครงการ **Hearing Without Borders** ซึ่งมอบเงินทุนประสาทหูเทียมสำหรับชาวจอร์แดนที่มีความบกพร่องทางการได้ยิน ผู้ฝึกงานจากโครงการนาซ่าได้สร้างคิวบ์ (ดาวเทียมขนาดเล็ก) ชื่อ **JY1** ซึ่งเป็นดาวเทียมดวงแรกของจอร์แดนที่มีกำหนดจะเปิดตัวในปีพ.ศ. 2561 โครงการ **cubesat** นั้นตั้งชื่อตามสายสัญญาณวิทยุสมัครเล่นของสมเด็จพระราชาธิบดีฮุซัยน์

ในปีพ.ศ. 2556 ทรงเข้าร่วมการฝึกซ้อมกับสมาชิกกองกำลังพิเศษจอร์แดน กองกำลังต่อต้านการก่อการร้าย 71st

วันที่ 14 กรกฎาคม พ.ศ. 2557 เจ้าชายฮุซัยน์ เสด็จพระราชดำเนินไปที่ศูนย์การแพทย์สมเด็จพระราชาธิบดีฮุซัยน์ในอัมมาน ที่ซึ่งชาวปาเลสไตน์ที่ได้รับบาดเจ็บจากการหลบหนีฉนวนกาซาได้รับการรักษา

วันที่ 23 เมษายน พ.ศ. 2558 เมื่อทรงมีพระชนมายุ 20 พรรษา เจ้าชายฮุซัยน์ทรงเป็นผู้ที่อายุน้อยที่สุดในการเป็นประธานการประชุมคณะมนตรีความมั่นคงแห่งสหประชาชาติ ในระหว่างการประชุมพระองค์ทอดพระเนตรการอภิปรายเกี่ยวกับวิธีการป้องกันไม่ให้คนหนุ่มสาวเข้าร่วมกลุ่มหัวรุนแรง นายบัน คี-มูน เลขาธิการสหประชาชาติกล่าวถึงเจ้าชายฮุซัยน์ว่า *"ทรงมีพระชนมายุไม่ถึง 21 พรรษา แต่พระองค์คือผู้นำในศตวรรษที่ 21"*

ในเดือนพฤษภาคม พ.ศ. 2560 เจ้าชายฮุซัยน์มีพระราชดำรัสต้อนรับในช่วงการประชุมเศรษฐกิจโลกซึ่งจัดขึ้นที่ชายฝั่งจอร์แดนของทะเลเดดซี เมื่อทรงสำเร็จการศึกษาจากโรงเรียนนายร้อยทหารบกแซนเฮิร์ตซ์ พระองค์มีพระราชดำรัส ณ การประชุมสมัชชาใหญ่แห่งสหประชาชาติในเดือนกันยายน ปีเดียวกัน

ชีวิตส่วนพระองค์
----------------

บัญชีอินสตาแกรมส่วนพระองค์ของเจ้าชายฮุซัยน์มีผู้ติดตามมากกว่า 2 ล้านคนในเดือนกรกฎาคม พ.ศ. 2562 ทรงโพสต์พระรูปเกี่ยวกับพระราชกรณียกิจทั้งแบบเป็นทางการและการทหารของพระองค์ ซึ่งรวมถึงการทรงพระอักษร ทรงกีฬาฟุตบอล ทรงรถจักรยานยนต์และทรงเครื่องดนตรีกีตาร์

เจ้าชายฮุซัยน์ทรงงานร่วมกับองค์กรจิ๊กซอว์ในเครือของบริษัทกูเกิล ตั้งแต่เดือนมกราคม พ.ศ. 2561 จนถึงปัจจุบัน

พระเกียรติยศ
------------

### พระอิสริยยศ

* *ฮิสรอยัลไฮเนส* เจ้าชายฮุซัยน์ บิน อับดุลลอฮ์แห่งจอร์แดน (28 มิถุนายน พ.ศ. 2537 – 28 พฤศจิกายน พ.ศ. 2547)
* *ฮิสรอยัลไฮเนส* มกุฎราชกุมารแห่งจอร์แดน (2 กรกฎาคม พ.ศ. 2552 – ปัจจุบัน)

### เครื่องราชอิสริยาภรณ์จอร์แดน

* จอร์แดน: เครื่องราชอิสริยาภรณ์ดาราแห่งจอร์แดน ชั้นอัศวิน

### เครื่องราชอิสริยาภรณ์ต่างประเทศ

* บาห์เรน: เครื่องราชอิสริยาภรณ์แห่งยุคฟื้นฟู สมเด็จพระราชาธิบดีฮาหมัด ชั้นที่หนึ่ง (5 กุมภาพันธ์ พ.ศ. 2562)

* นอร์เวย์: เครื่องราชอิสริยาภรณ์เซนต์โอลาฟ ชั้นอัศวินแกรนด์ครอส (2 มีนาคม พ.ศ. 2563)

### พระยศทางทหาร

**•** พ.ศ. 2555: ร้อยตรี

**•** พ.ศ. 2561: ร้อยโท

อ้างอิง
-------

1. ↑  "Crown Prince turns 19". *The Jordan Times*. Amman. 27 มิถุนายน 2013. คลังข้อมูลเก่าเก็บจากแหล่งเดิมเมื่อ 30 มิถุนายน 2013. สืบค้นเมื่อ 29 มิถุนายน 2013.
2. 1 2 3  "His Royal Highness Crown Prince Al Hussein bin Abdullah II". The Embassy of the Hashemite Kingdom of Jordan, Washington D.C. คลังข้อมูลเก่าเก็บจากแหล่งเดิมเมื่อ 2013-07-01. สืบค้นเมื่อ 30 May 2013.
3. ↑  "The Hashemites". *Official Website of the Jordanian Monarchy*. 29 May 2012. สืบค้นเมื่อ 30 May 2013.
4. ↑  Royal Ark
5. ↑
6. ↑  Jordan crown prince loses title, *BBC News*, 29 November 2004. Retrieved 3 June 2008.
7. 1 2  "Jordan's king names son, 15, as crown prince". *Reuters*. 3 July 2009.
8. ↑  "The Constitution of the Hashemite Kingdom of Jordan". Official website. 21 April 2012. สืบค้นเมื่อ 30 May 2013.
9. ↑  Jordan crown prince loses title, *BBC News*, 29 November 2004. Retrieved 3 June 2008.
10. ↑  "Jordan: U.S. Relations and Bilateral Issues" (PDF). The Library of Congress. 14 July 2006.
11. ↑  "Jordan's King Abdullah names teenage son as heir". *Haaretz*. Associated Press. 2 July 2009.
12. 1 2 3 4  "Jordan's young crown prince makes global debut in UN speech". *Associated Press*. abcnews. 22 กันยายน 2017. คลังข้อมูลเก่าเก็บจากแหล่งเดิมเมื่อ 24 กันยายน 2017. สืบค้นเมื่อ 23 กันยายน 2017.
13. ↑  "Crown Prince joins Army Day celebration". *Ammon News*. 11 June 2010. สืบค้นเมื่อ 23 September 2017.
14. ↑  "Al Hussein Technical University seeks to prepare graduates with 'quality technical skills'". *The Jordan Times*. 27 May 2017. สืบค้นเมื่อ 23 September 2017.
15. ↑
16. ↑  "NASA-trained young Jordanian develops, with team, nanosatellite 'CubeSat'". *The Jordan Times*. 23 May 2017. สืบค้นเมื่อ 23 September 2017.
17. ↑  "Crown Prince trains with the 71st Special Battalion". *Royanews* (ภาษาอาหรับ). 1 October 2013. คลังข้อมูลเก่าเก็บจากแหล่งเดิมเมื่อ 2017-09-23. สืบค้นเมื่อ 23 September 2017.
18. ↑  "Regent visits injured Palestinians at Al Hussein Medical Center". *Jordan News Agency (Petra)*. 14 July 2014. คลังข้อมูลเก่าเก็บจากแหล่งเดิมเมื่อ 18 July 2014. สืบค้นเมื่อ 23 September 2017.
19. 1 2  "Jordanian prince, 20, becomes youngest to chair UN Security Council meeting". *Associated Press*. Fox News. 23 April 2015. สืบค้นเมื่อ 23 September 2017.
20. ↑  "Security Council unanimously adopts Jordan-proposed resolution on youth". *The Jordan Times*. 9 December 2015. สืบค้นเมื่อ 23 September 2017.
21. ↑
22. ↑  "Google's Jigsaw Was Supposed to Save the Internet. Behind the Scenes, It Became a Toxic Mess". *Motherboard*. 2 July 2019. สืบค้นเมื่อ 26 October 2019.
23. ↑
24. ↑
25. ↑
26. ↑

วิกิมีเดียคอมมอนส์มีสื่อที่เกี่ยวข้องกับ **เจ้าชายฮุซัยน์ มกุฎราชกุมารแห่งจอร์แดน**

* Official website of his royal highness Crown Prince Al Hussein bin Abdullah II
* Official website of the Queen of Jordan


| ก่อนหน้า |  | เจ้าชายฮุซัยน์ มกุฎราชกุมารแห่งจอร์แดน |  | ถัดไป |
| --- | --- | --- | --- | --- |
| **ไม่มี** |  |  **ลำดับการสืบราชสันตติวงศ์จอร์แดน**  |  | **เจ้าชายฮาเชม** |

| * ด
* ค
* ก
รัชทายาทในปัจจุบัน |
| --- |
| แอฟริกา | 
* เลโซโท เจ้าชายเลโรโทรี เซเอโซ
* โมร็อกโก เจ้าชายมูลัย ฮะซัน
* เอสวาตินี *ไม่มี* (เลือกตั้งโดยสภา)

 |
| เอเชีย | 
* บาห์เรน เจ้าชายซัลมาน บินฮะมัด
* ภูฏาน เจ้าชายจิกมี นัมเกล วังชุก
* บรูไน เจ้าชายอัลมุห์ตาดี บิลละห์
* กัมพูชา *ไม่มี* (เลือกตั้งโดยสภา)
* ญี่ปุ่น เจ้าชายฟูมิฮิโตะ
* จอร์แดน เจ้าชายฮุซัยน์ บิน อับดุลลอฮ์
* คูเวต เชคมิชาล อัลอะห์มัด
* มาเลเซีย *ไม่มี* (เลือกตั้งโดยสภา)
* โอมาน เจ้าชายซัยยิด ษิยะซิน บิน ฮัยษัม
* ประเทศกาตาร์ เชคอับดุลเลาะห์ บิน ฮามัด *พฤตินัย* (เลือกตั้งโดยสภา)
* ซาอุดีอาระเบีย เจ้าชายมุฮัมมัด บิน ซัลมาน
* ไทย เจ้าฟ้าทีปังกรรัศมีโชติ
* สหรัฐอาหรับเอมิเรตส์ เจ้าชายมุฮัมมัด บินซัยยิด *พฤตินัย* (เลือกตั้งโดยสภา)

 |
| ยุโรป | 
* อันดอร์รา *ไม่มี* (เลือกตั้งโดยประชาชนฝรั่งเศสและแต่งตั้งโดยสมเด็จพระสันตะปาปา)
* เบลเยียม เจ้าหญิงเอลีซาแบ็ต
* เดนมาร์ก เจ้าชายคริสเตียน
* ลีชเทินชไตน์ เจ้าชายอาล็อยส์
* ลักเซมเบิร์ก เจ้าชายกีโยม
* โมนาโก เจ้าชายฌัก
* เนเธอร์แลนด์ เจ้าหญิงกาตารีนา-อามาลียา
* นอร์เวย์ เจ้าชายโฮกุน
* สเปน เจ้าหญิงเลโอนอร์
* สวีเดน เจ้าหญิงวิกตอเรีย
* สหราชอาณาจักร เจ้าชายวิลเลียม
* นครรัฐวาติกัน *ไม่มี* (เลือกตั้งโดยพระคาร์ดินัล)

 |
| อเมริกา | 
* แอนทีกาและบาร์บิวดา ประเทศบาฮามาส บาร์เบโดส เบลีซ แคนาดา กรีเนดาจาเมกา เซนต์คิตส์และเนวิส เซนต์ลูเชีย เซนต์วินเซนต์และเกรนาดีนส์ เจ้าชายวิลเลียม

 |
| โอเชียเนีย | 
* ออสเตรเลีย นิวซีแลนด์ ปาปัวนิวกินี หมู่เกาะโซโลมอน ตูวาลู เจ้าชายวิลเลียม
* ตองงา เจ้าชายตูโปอูโตอา อูลูกาลาลา

 |